সিরিয়াতে হাফিয আল আসাদও একটি শাসনতন্ত্র চালু করেছিলেন। তবে সেটির লক্ষ্য শাসনতান্ত্রিক শৃঙ্খলা বা জনগণের স্বার্থ সংরক্ষণ ছিল না। বরং মূল লক্ষ্যটি ছিল,আসাদ পরিবারের স্বৈর-শাসনকে বৈধতা দেয়া। পারিবারীক শাসনকে প্রতিষ্ঠা দিতে গিয়ে শাসনতন্ত্রের সাথে মস্করাও কম হয়নি। শাসনতান্ত্রিক বিধি ছিল,প্রেসিডেন্ট পদপ্রার্থীর বয়স কমপক্ষে ৪০ বছর হতে হবে। কিন্তু নিজপু্ত্রের বয়স ছিল ৪০ বছরের কম। শাসনতন্ত্রের চেয়ে ব্যক্তি স্বার্থ যেখান বড় সেখানে ব্যক্তিস্বার্থই বিজয়ী হয়। শাসনতান্ত্রিক বিধানকে তখন কবরে যেতে হয়। সিরিয়াতেও সেটি হয়েছে। বয়স কমিয়ে ৩৪শে নামিয়ে আনা হয়। শাসনতন্ত্র জনগণকে কিছু নাগরিক অধিকার দেয়। সে অধিকার হনন করা শাস্তিযোগ্য অপরাধ। এরূপ অপরাধিরা জনগণের শত্রু। দেশের প্রশাসন ও আইন-আদালতের দায়িত্ব হলো জনগণের এমন শত্রুদের শাস্তি দেয়া। জনগণের বিরুদ্ধে এমন অপরাধ করে প্রতিদেশের স্বৈরাচারি শাসকগণ। কিন্তু শাস্তি দানের শাসনতান্ত্রিক বিধানকে নিষ্ক্রিয় করার স্বার্থে শাসনতন্ত্রকেই তারা অকেজো করে। এবং সেটি জরুরী আইনের নামে। তেমনি একটি রাজনৈতীক প্রয়োজনে সিরিয়াতে ১৯৬৩ সালে থেকে ২০১১ সাল -এ দীর্ঘ ৪৮ বছর যাবত জরুরী আইন চালু রাখা হয়।